**A Magyar Nemzeti Bank H-STA-I-37/2021 számú határozata a Central Workout Zrt.-vel szemben intézkedések alkalmazása tárgyában**

A Magyar Nemzeti Bank (székhely: 1054 Budapest, Szabadság tér 8-9.; a továbbiakban: MNB) a Central Workout Zrt.-vel (székhely: 1196 Budapest, Ady Endre út 97-99. 3. ép. E. lház. fszt. 4.; cégjegyzékszám: 01-10-041939; a továbbiakban: Pénzügyi vállalkozás) szemben, a Magyar Nemzeti Bankról szóló 2013. évi CXXXIX. törvény (a továbbiakban: MNB tv.) 62. § (1) bekezdés b) pontja és (2) bekezdése, valamint 63. § (3) bekezdése alapján, a jogszabályon alapuló adatszolgáltatások hivatalból végzett folyamatos ellenőrzésének (a továbbiakban: folyamatos ellenőrzés) megállapításaira tekintettel az alábbi

h a t á r o z a t o t

hozza:

1. kötelezi a Pénzügyi vállalkozást, hogy 2020. évre mint tárgyidőszakra vonatkozóan a pénz- és hitelpiaci szervezetek által a jegybanki információs rendszerhez elsődlegesen a Magyar Nemzeti Bank felügyeleti feladatai ellátása érdekében teljesítendő adatszolgáltatási kötelezettségekről szóló, a tárgyidőszakban hatályban volt 38/2019. (XI. 20.) MNB rendelet [a továbbiakban: 38/2019. (XI. 20.) MNB rendelet] 4. melléklet Összefoglaló táblájának 1-3., 12-31., 33. és 34. sorában meghatározott auditált jelentéseket (ideértve az auditált jelentésekkel együtt kötelezően beküldendő, a hivatkozott táblához kapcsolódó táblázatban meghatározott mellékleteket is; a továbbiakban együtt: auditált felügyeleti jelentés) a 38/2019. (XI. 20.) MNB rendelet szerinti formában, tartalommal és módon, jelen határozat véglegessé válásától számított 5 munkanapon belül küldje meg az MNB részére;
2. felhívja a Pénzügyi vállalkozást, hogy a jövőben a jegybanki információs rendszerhez jogszabállyal vagy az MNB hatósági határozatával elrendelt adatszolgáltatási kötelezettségeinek maradéktalanul tegyen eleget, és tanúsítson jogszerű magatartást.

Az I. pontban foglalt kötelezettség határidőre történő teljesítésének elmaradása vagy az MNB ellenőrzési hatáskörébe tartozó jogszabályok és az MNB hatósági határozatai ismételt megsértése esetén az MNB az MNB tv. 75. §-a alapján, a hitelintézetekről és a pénzügyi vállalkozásokról szóló 2013. CCXXXVII. törvény (a továbbiakban: Hpt.) 183-185. §-a, valamint 32. §-a szerint további intézkedést alkalmazhat, így bírságot szabhat ki, továbbá visszavonhatja a tevékenységi engedélyt. A bírság összege az MNB tv. 76. § (1) bekezdése értelmében százezer forinttól kétmilliárd forintig vagy a Pénzügyi vállalkozás részére megállapított éves felügyeleti díj (alapdíj és változó díj összege) kettőszáz százalékáig terjedhet, ha ez utóbbi összeg meghaladja a kétmilliárd forintot.

Az eljárás során eljárási költség nem merült fel.

Budapest, 2021. szeptember 6.

az MNB nevében eljáró

**Gerendás János**

Statisztikai igazgatóságot vezető igazgató elektronikusan aláírt irat